༧། །གུ་རུ་མཱི་ན་པའི་ལོ་རྒྱུས་ནི། ཡུལ་རྒྱ་གར་ཤར་ཕྱོགས། རིགས་ཉ་པ། བླ་མ་མ་ཧཱ་དེ་ཝ། དངོས་གྲུབ་འཇིག་རྟེན་པའི་དངོས་གྲུབ་ཐོབ་པའོ། ། དེ་ཡང་ཀཱ་མ་རཱུ་པའི་ཕ་ཚད་ན་རྒྱ་མཚོ་ཨི་ཏ་བྱ་བ་ན། ཉ་པ་ཀུན་ཉ་གཤོར་བས་དུས་རྟག་ཏུ་ཚོང་དུས་སུ་ཉ་འཚོང་བ་ཡིན་པ་ལ། ཉ་པ་ཅིག་གིས་རས་བལ་གྱི་སྲད་བུ་ལ་ལྕགས་ཀྱུ་བཏགས་ནས་དེའི་རྩེ་མོར་ཤ་དང་བཅས་ཏེ་ཆུར་བསྐྱུར་བ་དང་། ཉ་ཆེན་པོ་ཅིག་ཟིན་པས་འཐེན་པ་དང་། ཉས་ཕར་དྲུད་དེ་རྒྱ་མཚོར་ཉ་པ་ནུབ་ནས། དེར་ཉ་པ་དེ་ཉ་ཆེན་པོ་གཅིག་གིས་མིད་པ་ལ་ལས་ཀྱི་དབང་གིས་དེ་མ་ཤི་བར་ཡོད་པ་ལས། དེའི་དུས་སུ་དབང་ཕྱུག་ཆེན་པོ་ལ་ལྷ་མོ་ཨུ་མས་ཆོས་ཞུས་པས། དབང་ཕྱུག་ཆེན་པོ་ན་རེ། ངའི་ཆོས་འདི་གང་རུང་རུང་ལ་བཤད་པ་མ་ཡིན་གྱིས། ཤིན་ཏུ་གསང་བ་ཡིན་པས་རྒྱ་མཚོའི་ནང་ན་ཁང་པ་རྩིགས་ཤིག། དེར་བཤད་ཟེར་ནས་དེ་བཞིན་དུ་བྱས་པ་དང་། དེའི་ནང་དུ་ལྷ་མོ་ཨུ་མ་ལ་ཆོས་བཤད་པས། དེའི་དུས་སུ་ཁང་པའི་འོག་ཏུ་ཉ་དེས་འོངས་པ་དང་། ཆོས་ཀྱི་འཕྲོ་ལ་ལྷ་མོ་གཉིད་ལོག་པ་དང་མཚུངས་ནས། དབང་ཕྱུག་ཆེན་པོས་ལྷ་མོ་ཨུ་མ་ལ་གོའམ་བྱས་པས། ཉ་པས་གོ་ལགས་བྱས་ཀྱིན་ཆོས་ཉན་པ་དང་། ཆོས་ཐོན་པ་དང་ལྷ་མོ་གཉིད་སད་དེ། དེས་ཆོས་ཤོད་བྱས་པས། དབང་ཕྱུག་ཆེན་པོ་ན་རེ། ངས་ཆོས་བཤད་ཟིན་བྱས་པས། ལྷ་མོ་ན་རེ། དངོས་ཀྱི་ཆོས་འདི་ཙམ་བར་དུ་ཐོས། དེ་ནས་གཉིད་ཀྱིས་མྱོས་ནས་མ་ཐོས་བྱས་པ་ལ། འོ་ན་ཐོས་ལགས་ཟེར་བ་དེ་སུ་ཡིན་ཟེར་ནས་ལྷ་མོས་དེ་སྐད་ཟེར་བ་བདག་མིན་སྨྲས་པ་དང་། དབང་ཕྱུག་ཆེན་པོས་མངོན་ཤེས་ཀྱིས་གཟིགས་པས། ཁང་པའི་འོག་གི་ཉའི་ལྟོ་བ་ན་མི་ཅིག་འདུག་པ་དེས་ཆོས་ཉན་པར་མཐོང་ནས། དེས་བསམ་པ་ལ། འདི་ངའི་སློབ་མར་སོང་བས་དམ་ཚིག་གཅིག་པ་ཡིན་སྙམ་དུ་དགོངས་ནས། དེར་ཉ་བ་ལ་དབང་བསྐུར་ནས་ཉ་པ་དེས་ལོ་བཅུ་གཉིས་ཉའི་ལྟོ་བར་སྒྲུབ་པ་བྱས་པ་དང་། དེ་ནས་ཡུལ་ཤྲི་ཏ་པ་རི་ཞེས་བྱ་བའི་ཉ་པ་ཅིག་གིས་ཉ་ཆེན་པོ་དེ་བཟུང་ནས་བཏོན་པ་དང་། ཉ་པས་བསམ་པ་ལ། ཉ་ཆེན་པོ་འདིའི་ལྗིད་ལུགས་ཀྱིས་འདིའི་ཁོག་པ་ན་གསེར་དངུལ་ལ་སོགས་པའི་རྫས་འགའ་འབྱུང་ཡང་སྲིད་སྙམ་སྟེ་ཉའི་ལྟོ་བ་གཤགས་པས་མི་ཅིག་འདུག་ནས། ཁྱོད་སུ་ཡིན་བྱས་པས། དེ་ན་རེ། བདག་ཀྱང་ཉ་པ་ཡིན་པ་ལ། རྒྱལ་པོ་འདི་ཞེས་བྱ་བའི་དུས་ཉ་འདིས་ཁྱེར་ཏེ་མིད་པ་ཡིན་ཟེར་ནས། མི་ཀུན་གྱིས་བརྩིས་པས་ལོ་བཅུ་གཉིས་ལོན་འདུག་པས་མི་ཐམས་ཅད་ངོ་མཚར་སྐྱེས་ཏེ། མིང་དུ་ཡང་རྣལ་འབྱོར་པ་མཱི་ན་པ་ཞེས་བྱ་བར་གྲགས་སོ། ། དེ་ནས་མི་ཐམས་ཅད་ཀྱིས་མཆོད་པ་དང་། མཱི་ན་པས་ས་ལ་གར་བྱས་པས་རྐང་པ་ས་ལ་ནུབ་པ་དང་། རྡོའི་སྟེང་དུ་གར་བྱས་པས་ཀྱང་འདམ་ལྟར་བྱིང་བས་ཀུན་ངོ་མཚར་སྐྱེས་སོ། ། དེ་ནས་མཱི་ན་པའི་ཞལ་ནས། སྔར་བསགས་ལས་ཀྱི་འབྲེལ་པ་དང་། ། དུས་འདིར་ཆོས་ལ་མོས་པ་ཡིས། ། ཡོན་ཏན་ཕུན་ཚོགས་འདི་ལྟར་བྱུང་། ། ཨེ་མ་རང་སེམས་རིན་པོ་ཆེ། ། ཞེས་གསུངས་ནས་ལོ་ལྔ་བརྒྱར་སེམས་ཅན་གྱི་དོན་མཛད་དོ། ། མཚན་ཡང་མཱི་ན་པ་དང་། རྡོ་རྗེའི་ཞབས། ཨ་ཙིནྟ་པ་སྟེ་གསུམ་དུ་གྲགས་ཤིང་དང་པོར་འཇིག་རྟེན་གྱི་དངོས་གྲུབ་ཐོབ་ནས་རིམ་གྱིས་ས་ལམ་བགྲོད་དེ་ལུས་དེ་ཉིད་ཀྱིས་མཁའ་སྤྱོད་དུ་གཤེགས་སོ། ། གུ་རུ་མཱི་ན་པའི་ལོ་རྒྱུས་རྫོགས་སོ། །